ไฟแนนซ์ทูเดย์
โดย...ช.ชดา
23 ก.พ. 2558

โดย...ช.ชดา
...หลังจากที่เอกชนจากหอการค้าไทยและสภาหอการค้าฯ เข้าพบผู้ว่าการแบงก์ชาติ ประสาร ไตรรัตน์วรกุล เพื่อขอให้ดูแลค่าเงินบาทไม่ให้แข็งค่าจนเกินไป ก็ดูเหมือนจะเข้าใจกันได้ดี ถัดมาอีกสัปดาห์เอกชนก็เริ่มขย่มแบงก์ชาติใหม่ ด้วยการขอให้แบงก์ชาติลดดอกเบี้ย
นั่งดูแล้วก็เห็นว่าเอกชนวนเวียนกันอยู่ที่ค่าเงิน-ดอกเบี้ย หรือไม่ก็ดอกเบี้ย-ค่าเงิน การเพิ่มขีดความสามารถการแข่งขันมีอีกตั้งหลายอย่าง ดอกเบี้ยคิดเป็นต้นทุนเล็กน้อย ได้เพิ่มประสิทธิภาพด้านอื่นกันหรือยังก่อนจะเรียกร้องให้รัฐอุ้ม
...โครงสร้างจีดีพีของไทย พึ่งพาการส่งออกมากเฉียด 70% ทำให้ความผันผวนของตลาดโลกมีผลต่อเศรษฐกิจไทยมาก รัฐบาลอาจจะต้องดูว่ามากจนทำให้เกิดความเสี่ยงสูงเกินไปหรือไม่ นี่เป็นเรื่องของโครงสร้างเศรษฐกิจที่ต้องมานั่งคิดกันให้ละเอียด